钦定古今图书集成/明伦汇编/氏族典/第445卷 > 《廖用贤尚友录》 > 柳謇之
## 钦定古今图书集成/明伦汇编/氏族典/第445卷 > 《廖用贤尚友录》 > 柳謇之

按《隋书柳机传》：“机从子謇之，字公正。父蔡年，周顺州
刺史。謇之为童儿时，周齐王宪尝遇于涂，与语，奇之，
因奏入国子，以明经擢第，拜宗师中士，擢宣纳上士。
及高祖作相，引为田曹参军。开皇初，拜通事舍人，寻
迁内史舍人，历兵部、司勋二曹侍郎，后迁光禄少卿。
仁寿中，出为肃州刺史，寻转息州刺史。俱有惠政。以”
母忧去职。炀帝践阼，复拜光禄少卿。大业初，拜黄门
侍郎。三年，拜齐王长史。王得罪，謇之坐除名。帝幸辽
东，召謇之检校燕郡事。及帝班师，至燕郡，坐供顿不
给，配戍岭南，卒于洭口。子威明。